Papersnake/gushiwen huggingface dataset:
正月十五日试院中烹茶因阅溪碑
吕本中（宋代）

小炉方鼎蛙蚓鸣，那知帘外东风惊。乱云初破盘凤影，缺月半堕春江明。

已驱簿领出门去，更洗肝肺令愁醒。大碑古字久寂寞，高堂素壁空峥嵘。

坐看光焰扫尘土，便觉冰霰临窗屏。文章断绝生气在，妙句直欲无兰亭。

峄山野火烧欲尽，瘗鹤半在江中陵。不知此书更奇古，反覆餍饫无讥评。

山精地神肯爱护，至今欧虞来乞灵。要令石鼓举吉日，不必细字临黄庭。

生平访古少如意，对此自足忘经营。世间儿女争媚好，纸上姓名谁重轻。

迩来半月得坚坐，一室当行千里程。南楼灯火漫明灭，北里笙竽频送迎。

儒生事业了不恶，故人浮沈吾懒听。更阑更自取书读，唤起奴仆寻短檠。
赠秋谷杨相士
何梦桂（宋代）

负郭穷居陈户牖，牧奴困死卫长平。公侯骨相皆如此，谁具神仙碧眼睛。
夏中忽见飞雪之作
佚名（唐代）

三冬自北来，九夏未南回。青溪虽郁郁，白云尚皑皑。

海闇山恒暝，愁云雾不开。唯余乡国意，朝夕思难裁。
龙榜看土镇 其二
黄公辅（明代）

偶过前村几曲坳，斜风微雨乱云抛。天垂野色方离树，景绘秋容半在茅。

鸟语无腔饶韵致，樵歌信口不推敲。土城筑就携壶酌，涧畔优游洗耳巢。
夕眺风泉亭 其一
白玉蟾（宋代）

苒苒斜阳恋竹边，秋阴惨昧响寒泉。如何今夜成无月，却遣西风一问天。
潘元寿以九月十一日行莫令君领客携具泛舟饯之蕃用九日韵作诗要莫及徐丞同赋以送潘
赵蕃（宋代）

江阁初登柳未黄，坐看叶叶乱飞霜。壮时自倚矜诗胆，老去深飞废酒肠。

浩荡颇思随汎鹢，飘零那只对离觞。朝天踵即送君去，而我终为肺病妨。
过南昌县学柬颜司训
胡奎（元代）

徐孺宅前湖水东，隔溪遥见素王宫。当阶树影风帘碧，近浦书声雨烛红。

宝剑每瞻南斗气，罗衣初试舞雩风。多情赖有颜夫子，相见无言意已通。
咏梅五十首呈史尚书
释绍嵩（宋代）

风静寒塘花正开，直须冰雪作梯媒。
时平不怕山荒寂，霜晓无人我独来。
希夷道院对月
华亦祥（清代）

托志观群书，意气自跌荡。弱冠走衣食，出门常挹怏。

心身寄明发，休戚关疴痒。胡为徒有子，累亲受抑枉。

中宵汗浃背，无以立天壤。岂能必显扬，学问在勉疆。

读书静怀古，幽斋颇清敞。独夜有鉴观，片月忽开朗。

光明荡心胸，钟磬散余响。经义庶剖析，性地待涵养。

床头移短檠，灯落淬吾掌。
书院杂咏 芍药
王十朋（宋代）

已过花王候，才闻近侍香。来游禁酒地，免作退之狂。
杭州八咏 其七 望湖楼
赵抃（宋代）

倚棹渔舠恣往还，澄波如鉴照群山。绕湖三百浮图寺，祇是凭楼一瞬间。
自黔中东归旅次淮上
李频（唐代）

行旅本同愁，黔吴复阻修。半年方中路，穷节到孤舟。

夕霭垂阴野，晨光动积流。家山一夜梦，便是昔年游。
正月十四夜
施枢（宋代）

覊游偶值上元时，莲艳烧空照锦溪。
堂上珠帘如水浸，庭前鳌锦与山齐。
风传鼓吹春声闹，雨遏笙歌夜语低。
自笑蓬窗勤苦士，何当太乙为燃藜。
西江月（七夕）
陈东（宋代）

我笑牛郎织女，一年一度相逢。欢情尽逐晓云空。愁损舞鸾歌凤。

牛女而今笑我，七年独卧西风。西风还解过江东。为报佳期入梦。
钓蟹
梅尧臣（宋代）

老蟹饱经霜，紫螯青石壳。
肥大窟深渊，曷虞遭食沫。
香饵与长丝，下沈宁自觉。
未免利者求，潜潭不为邈。
赴官南司封留别施太仆
安希范（明代）

客舍长安幸比邻，相过累日不嫌频。杜门对局身疑隐，烧烛论心意独真。

霜落蓟城惊别思，露寒江上倍怀人。知君夙负匡时略，莫为秋风忆紫莼。
咏降龙画一首
徐渭（明代）

首下居高来自东，不偕箕帚独飞雄。物情自古浑宜假，莫向人间恼叶公。
随跸杂记二首 其一
宋之绳（清代）

殿门严鼓发，万灶撤周庐。绝壁成驰道，坚冰过属车。

后尘询父老，初日指村墟。共识三驱意，何劳《谏猎书》。
偈颂五首
释印肃（宋代）

南山北岭如父母，张三李四皆佛祖。
随时只个无著相，许你住山一鈯斧。
虚室行
庞尚鹏（明代）

寂寂空庭无杂宾，蠹书湘榻生浮尘。青天明月长相照，环堵萧然肯厌贫。

细视瓶中久无粟，举火终朝待邻曲。长饥近午始一餐，敢望丰年收万斛。

倒翻囊箧无馀钱，杜门谢客常高眠。逢人笑比庞居士，千金散尽方成仙。

东邻问我何所有，一卷黄庭常在手。西邻问我一事无，安得天地为锤炉。

陶熔万类频开局，坐运乾符转坤轴。未论黄土尽黄金，且令四海家家足。
长相思 秋夜
汪斌（元代）

海蟾升。砌蛩鸣。别院俄闻裂帛声。凭轩与细听。竹风生。桂香清。问道小山来未曾。还应寻旧盟。
岁晚偶作
刘敞（宋代）

不嫌腊过催人老，直恐春归恼客愁。柳眼梅心俱次第，云容雪意与淹留。

岁穷楚俗依稀古，冰解巴江汹涌流。遣兴长须一樽酒，呼儿径典敝貂裘。
九月十八日夜泊刘郎浦 其一
洪咨夔（宋代）

甥馆刘郎舅仲谋，并缘瓜葛借荆州。人生一藉裙襦力，卒世如何得举头。
悼范摅处士
李咸用（唐代）

家在五云溪畔住，身游巫峡作闲人。安车未至柴关外，

片玉已藏坟土新。虽有公卿闻姓字，惜无知己脱风尘。

到头积善成何事，天地茫茫秋又春。
颂古九十八首
释印肃（宋代）

信地无闲处，知心用不非。
微尘佛国土，妙在一毫厘。
应当知是见，所说但随宜。
古锥无做作，谩把布毛吹。
道光丙申余有畿辅诗传之选梅树君学博崔念堂大令先后来郡实襄成此举继各因事别去于其行也赋赠 其一
陶梁（清代）

纷来别绪太无端，老我畿南滞一官。未就勋名垂白早，无多著述杀青难。

陈编蠹蚀文防误，沧海珠遗意岂安。河朔英灵知不泯，烦君到处访丛残。
登白云亭
元结（唐代）

出门见南山，喜逐松径行。穷高欲极远，始到白云亭。

长山绕井邑，登望宜新晴。州渚曲湘水，萦回随郡城。

九疑千万峰，嵺嵺天外青。烟云无远近，皆傍林岭生。

俯视松竹间，石水何幽清。涵映满轩户，娟娟如镜明。

何人病惛浓，积醉且未醒。与我一登临，为君安性情。
友人话京都旧游戏成
周密（宋代）

江湖落魄忆芳年，曾赋名都结客篇。九陌舞香元夜烛，六桥歌月禁烟船。

红帘顾曲缠头锦，紫陌寻芳买笑钱。老去风情浑减尽，一窗听雨对花眠。
八声甘州（扬州）
李好古（宋代）

壮东南、飞观切云高，峻堞缭波长。望蔽空楼橹，重关警柝，跨水飞梁。百万貔貅夜筑，形胜隐金汤。坐落诸蕃胆，扁榜安江。

游子凭阑凄断，百年故国，飞鸟斜阳。恨当时肉食，一掷赌封疆。骨冷英雄何在，望荒烟、残戍触悲凉。无言处，西楼画角，风转牙樯。
王检正挽词
楼钥（宋代）

客授蒙倾盖，朝参喜缀班。
开藩才一水，去国遂千山。
晚遇名方重，言归鬓未斑。
功名付诸子，含笑谢尘寰。
将之宣城留别吴门效白乐天体
林希（宋代）

被诏守东吴，夜渡扬子津。拭目迎家山，洗我京洛尘。

此邦多贤豪，况复平生亲。初欲循故事，公宴月三旬。

庶以叙契阔，岂徒乐吾身。临州未阅月，吏牍方纷纭。

避嫌俄得请，主地翻为宾。樽酒未重持，行乐知何因。

物理可胜叹，俯仰迹已陈。趣整震泽帆，遥挹敬亭春。

五月而报政，速哉彼齐人。今我若置邮，何德于吴民。

举手谢吴民，自笑行役频。使君不能诗，烦汝迎送勤。

来惭白太守，去愧谢宣城。
送蒙斋赴召六首 其四
包恢（宋代）

扶颠而持危，在天下大势。拨乱而存亡，在国家大计。

一司一事间，未足系兴替。马援为郡守，尚不屑烦细。

惟大姓黠羌，不容有违戾。况为公与卿，不思大经济。

今大姓黠羌，几倍过汉世。中有根木存，犹在加护卫。

大都如弈棋，败局如已逝。如有一胜著，败乃以胜继。

巽当知衡权，是乃德之制。果哉末之难，圆神妙龟筮。

愿言其吉凶，大辟天地闭。
探芳讯 朱氏湖庄和云甫丈
张景祁（清代）

正春杪。却水馆帘开，评花人到。紫藤香糁糁，满径麝尘埽。

绿阴似海閒门寂，梁燕空啼老。引新愁、都在鸥边，雨陂烟沼。

庭树已成抱。问青桼阑干，是谁凭晓。影散晨星，华发又添了。

十年书剑河梁别，梦冷南园草。黯销凝，楼外垂杨自好。
奉题徽宗御笔十八鹤图
唐文凤（明代）

仙姿何事拟登瀛，不戒乘轩百感生。千古青城空月色，可怜无复九皋鸣。
蝶恋花（送岳明州）
丘崈（宋代）

鼓吹东方天欲晓。打彻伊州，梅柳都开了。尽道鄞江春许早。使君未到春先到。

号令只凭花信报。旗垒精明，家世临淮妙。遥想明年元夕好。玉人更著华灯照。
过风口望巫峡岩嶂如雁山祥云峰经行峡烟霞障
王十朋（宋代）

十二巫山锁白云，岩如雁荡列江滨。谁名雁荡经行峡，定是经行峡里人。
赎归引
刘大绅（清代）

出关何年无，入关亦时有。谁知七品郎官归，赎自两县百姓手。

官视百姓如仇仇，百姓视官岂父母。云何两县风气殊，谪戍其官引为咎。

或咀于社或祝神，或聚而哭或狂走。或欲慷慨三公陈，或欲匍匐九阍叩。

其小人曰必归公，公不即归我颜厚。其君子曰必归公，公之归也义不苟。

方今天子真圣人，仁孝聪明本天牖。公有祖母年及耄，公有母氏亦多寿。

若公之子以情闻，公不当归众人后。锾赎之说古有之，国典公谊两无负。

龟卜筮卜卜吉同，众乃唯唯不否否。青钱早信输乞儿，白璧不烦待良友。

风霜奔走皮肤皴，道路哀号面目丑。万千人心同一心，长安市上叹未有。

春风策马居庸还，关内依依曳杨柳。绘图题句盈箧笥，其荣乃与使相耦。

回首一官值几何，天之玉成意非偶。于今归来月八九，处处家家进鸡酒。

深闺儿女无所知，往事言之尚疾首。自愧无德何以堪，作此诗焉志永久。

谁与两县新城曹，谁与赎者一穷叟。
送从叔岁荐北上
卢龙云（明代）

几度乘秋阅岁华，瑾瑜曾共惜微瑕。腾蛟未破南溟浪，试马先看上苑花。

庾岭烟开迎客旆，粤江春暖泛仙槎。青萍长价应千倍，紫气还瞻耀晚霞。
再报满六首 其六
卢龙云（明代）

辞家悲宰木，劝驾藉朋游。拜阙惭三仕，遭时诵四愁。

海邦仍抚字，桑土但绸缪。报绩知无补，何因动冕旒。
蔡倅羔羊斋
朱翌（宋代）

尽输精白承休德，政用诗书造太平。
略为周家推在位，太颠闳夭散宜生。
挽十一伯奉议四首
黄公度（宋代）

往者更声律，公兮独老成。
馀波及犹子，作赋得虚名。
瘴海三年别，灵岩一梦惊。
归来访遗跡，心折涕纵横。
作竹篱成因把酒其间戏题四十字
陆游（宋代）

今日偶暄暖，卧闻林鸟呼。
虽思大白饮，未免小苍扶。
柳色动篱外，梅花来座隅。
夕阳红满野，更复倒残壼。
雕窝山
刘璟（明代）

万叠苍山朔气浓，雪花开遍玉芙蓉。皂雕飞处青云近，骢马行时紫塞重。

家在江南书万里，身居冀北禄千钟。生来自愧承恩厚，华发萧萧未策功。
秋思
陆游（宋代）

牙齿漂浮欲半空，此生已付有无中。
一杯藜粥枫林下，时与邻翁说岁丰。
徐仲光先生至或见之日者肆过访不值
涂斯皇（清代）

我思李邺侯，衡峰寄高躅。复羡贺季真，归老鉴湖曲。

仙骨被霞裳，迈年粲紫玉。二公处中朝，不为名利束。

卓荦徐先生，天衢骋骥足。茂龄脱尘网，傀儡视世局。

宁谓宦情淡，良由忠怀笃。姑山何神秀，高隐终南续。

夜起星参横，少微正炯烛。我欲从之游，邈然绝攀躅。
题周东村画
徐霖（宋代）

古松连茂阴，长日憩其下。
便此幽闲地，乐得人事寡。
老已厌琴幽，闲即弄杯斝。
幸隔城敔远，目不触车马。
世自与我违，我非忘世者。
题汤阴署中竹石亭亭前竹才数竿石颇奇胜嵌空玲珑岩壑傋具北来所仅见也
韩日缵（明代）

暂憩孤亭翠色侵，凭栏聊欲散幽襟。石如称丈还堪拜，竹或成孙尚可寻。

回互一拳能竞秀，檀栾几个自为林。何如把臂淇园上，坐对太行万壑阴。
梁教病起
陈造（宋代）

侧听长须得好音，笑谭已复替呻吟。
逃知二竖今无地，仇想三彭亦就禽。
定免带围忧沈约，可须檄手待陈琳。
尚须十日安岑寂，酒圣诗愁恐未禁。
贻冲和子
黄裳（宋代）

想见高风梦已飞，无心中有道心微。此生独断来修养，何处相逢得指归。

融结几人知火候，斡旋惟子识天机。松庵欲对禅床坐，莫问朝曦与夕晖。
菩萨蛮
龚鼎孳（清代）

春花春月年年客。怜春又怕春离别。只为晓风愁。催花扑玉钩。

娟娟双蛱蝶。宛转飞花侧。花底一声歌。疼花花奈何。
送陆鸿渐栖霞寺采茶
皇甫冉（唐代）

采茶非采菉，远远上层崖。
布叶春风暖，盈筐白日斜。
旧知山寺路，时宿野人家。
借问王孙草，何时泛碗花。
乍晴观蜂房戏占
郑清之（宋代）

蜜蜂家计千头奴，日并花课供蜜租。粉红黄白各本色，拥肿双脚尻为车。

采花归来不知数，一一到门如合繻。方春乳房涌金屋，子弟分王遣之国。

广轮处处成甘州，馋口哜嚅不遗力。蜜脾割尽刲蜡肤，毕岁辛勤用谋食。

秋深冬早未见春，嗅芳咀华来藻蘋。酿成糇粮香满室，日日饱衙知爱君。

问谁食蜜还主臣，阜财富国今何人。
杂咏一百首·黔娄妻子
刘克庄（宋代）

夫苍独高古，妇贤传至今。
既为加美谥，复不用邪衾。
南郊庆成口号二十首 其十三
周密（宋代）

万骑云从簇锦围，内官排办马如飞。九重阊阖开清晓，太母登楼望驾归。
句
陆秀夫（宋代）

曾闻海上铁斗胆，犹见云中金甲神。
对梅 其二十五
屈大均（明代）

夜半开还阖，天心在一花。香从元气出，独自作春华。
赠太平马学博 其二
赵湛（清代）

我友殷宗山，畴昔宰濉水。式庐得澹台，佩之等衡芷。

分手三十秋，逝波去若驶。垂老感知遇，泪下不能止。

流水与高山，古人复可起。
瑶花 咏栀子花
杨继端（清代）

涂香晕色，腻粉团酥，产瑶池仙境。梅风乍拂，看六出、差与雪花相近。

晶盘贮水，常伴得、玉纤清润。笑绮窗、对此同心，也算合欢蠲忿。

朝凉恰好梳头，称蝉翼轻分，斜压云鬓。菱花月满，钗朵重、不减旧时丰韵。

多情蛱蝶，又栩栩、飞来相并。误几回、梦醒纱橱，寻遍小屏山枕。
题月师桂堂
王十朋（宋代）

道人以月名身，以桂名堂。胸中负所有，志在丹霄旁。

冠巾倘可负，唾手得天香。惜哉已世外，此志终莫偿。

山中作堂侔月窟，禅定吟馀思清越。要令坐上生清风，须使心中似明月。
冬夜山中寻友（一作僧）
李频（唐代）

何人山雪夜，相访不相思。若得长闲日，应无暂到时。
叶寒凋欲尽，泉冻落还迟。即此天明去，重来未有期。
过桐江三绝
胡仲弓（宋代）

客星何预汉中兴，枉把虚名累子陵。
千古钓坛如壁立，先生去后少人登。
西江月（示彦忠）
曹遇（清代）

秋霁嫦娥二八，寒光逼散浮云。小山业桂吐清芬，犹带蟾宫风韵。

因念两登仙籍，恩沾雨露方新。汝今妙岁已能文。早折高枝荣奋。
纸鸢
顾逢（宋代）

只是凭风力，飞腾自不知。
转来高处去，肯顾此身危。
云外摇双翼，空中寄一丝。
每愁吹断后，欲觅意何之。
颂一百则
释重顯（宋代）

呼即易，遣即难，
互换机锋子细看。劫石固来犹可坏，
沧溟深处立须干。乌臼老，
乌臼老，几何般，
与他杓柄太无端。
游金庭观
金卞（宋代）

寻真穷养浩，崇妙路迢迢。
沿掩峰千叠，尘分水一条。
白云生石壁，飞阁插崖腰。
隐隐存仙迹，浑疑在碧霄。
感兴二首 其二
释清远（宋代）

梦幻空花祇自知，潜思二十九年非。夕阳芳草曾行处，谁料红莲步步随。
叔父给事挽词十首
黄庭坚（宋代）

军容百万转风雷，独料王师不战摧。
三箧飞书公对狱，元丰天子照奸回。
凤凰驿
郭祥正（宋代）

晚泊凤凰驿，得名知谓何。凤凰不可见，篁竹空婆娑。

四傍俱石崖，一径萦云萝。惨惨阴欲雨，淙淙涧跳波。

驿吏指英州，两舍皆平坡。久寒无瘴疠，虚市饶鸡鹅。

我行既已远，乐少忧常多。过江红叶舞，度岭黄鹂歌。

时序逼衰老，羽翰惊网罗。一夕得佳处，休焉聊独哦。
怀鲜于必仁 其一
唐桂芳（明代）

簪缨旧卿相，翰墨小神仙。足迹半天下，心怀太古前。

仲连将蹈海，元亮未归田。犹忆儿童岁，攀华醉管弦。
宫词十首 其一
张枢（元代）

尧殿融春大宴开，山呼才了乐声催。侍臣宣劝君恩重，宰相亲王对举杯。
江仲嘉行邑将归见寄绝句次韵 其二
程俱（宋代）

常嫌小知漫闲闲，旷度萧然只爱闲。不借黄梁留客醉，严关三鼓款铜镮。
王员外宗鲁夙精笔法兼习内典辄以玉版纸求书梵经戏为之赠
欧大任（明代）

学参天竺久相闻，才子为郎几似君。曾共箨冠游梵苑，故烦贝叶写经文。

讽来慈氏琅函字，笔掩羊家白练裙。藏得山阴三五帖，便应溪阁署鹅群。
贻庐岳陈沆秀才
齐己（唐代）

为儒老双鬓，勤苦竟何如。四海方磨剑，空山自读书。

石围泉眼碧，秋落洞门虚。莫虑搜贤僻，征君旧此居。
瑶台聚八仙 祝芸台相国八十寿
顾太清（清代）

霞帜云标。瑶池诏、丹筹衔出重霄。寿添百禄，遥见鹤舞飘飖。

彩霄斑衣呈寿斝，芝田术圃献灵苗。颂歌谣。纪功述德，名重三朝。

娱老。放怀山水，拥商彝夏鼎，紫绶金貂。选楼别墅，清凉远避尘嚣。

东风又传春信，到嫩柳、新波廿四桥。韶光好，任老人行乐，扶杖逍遥。
赋得欸乃一声山水绿
戴梓（清代）

何人蓑笠隐潇湘，兴发歌来水荇香。清入白云猿欲断，疏传红蓼雁分行。

烟波共老酬江月，姓字无闻指石梁。别调不须尘世和，乱峰横翠碧流长。
和陈希舜浊醪二首又次为谋深远之作一首
阳枋（宋代）

心地虚时来则受，德新要似汤盘又。
浊醪妙理少人知，所以伯禹恶旨酒。
九日偶书
黄庚（元代）

水国雁已到，山篱菊未开。
判吹头上帽，莫放手不杯。
幕雨滕王阁，西风项羽台。
人生几台屐，余恨付苍苔。
次韵谢夏自然见寄四首
方回（元代）

与子俱逢掖，寒瓢共碧流。
歙今全似鲁，睦亦盛于邹。
竹屋南溪外，风帆古渡头。
相寻欠相遇，遄复堕音邮。
送赵民则少盐提举二首
杨万里（宋代）

座主门生四十年，江湖契阔几风烟。
同朝弃接鸳行里，握手相风鹤发前。
误喜论诗追旧事，不知呼酒是离筵。
老怀只作还山梦，输与先生早著鞭。
送王生游关中兼赴喻中丞之招
黎民表（明代）

王生朅来厌湖海，乘屩直入云台山。云台峰高障白帝，莲花秀色开函关。

秦封汉畤纷蚁垤，龙争麟斗如等閒。叔孙礼乐不暇数，贾谊过秦文最古。

娄生脱𨌔从东来，形势兴亡若目睹。嗟哉二子旷世之，雄奇生也磊落能。

当之文章少年薄，骚雅行藏壮气仍。孤羁黄金台前击短筑，少妇闺中赋扊扅。

星河可望不可即，推毂云霄知是谁。西游候吏能物色，开府才人旧相识。

意气偏轻范叔袍，笑谈肯吝虞卿璧。请缨便可击名王，手弯繁弱挥天狼。

解纷排难见胸臆，功成不顾尚书郎。平原之游亟回首，风光已绿芜城柳。

祈连新冢生莓苔，何似菱歌酌春酒。
寄史屯田
李覯（宋代）

秀汝清旴数舍中，系匏名谒竟难通。
只知俗吏隆官业，不意高文有古风。
朝请待趋天屏北，家园归省浙江东。
远民利害闻应热，早晚嘉谋沃舜聪。
武帝
徐钧（宋代）

一曲秋风已悔心，此机开导竟无人。
后来不下轮台诏，黩武求仙又一秦。
盆蕉盆稼各一首 其二
释居简（宋代）

尺水涵空镜不尘，晚秧疏密政亭匀。叶膏微雨潜分润，手栉鲜风不厌频。

万斛堂堂嗟既没，数茎矗矗喜怀新。钵盂只靠家田饭，薄享无功弗愧人。
费家风次韵二首 其一
刘跂（宋代）

行年病肺热，当暑极燔炮。宵分偶小息，起步驻凉飙。

咄此怪事偶，天北起喧嚣。扶摇驾霹雳，万窍争怒号。

双耳不及掩，对语何由交。木作麻苇拔，瓦如埃𡏖飘。

颠呶怖欲死，一一惊儿曹。所忧吾其鱼，遑赋屋上茅。

须臾事亦定，骨肉相勤劳。东方渐杲杲，音响为谁销。
次石田松石图
王鏊（明代）

长松落落，白石凿凿。根株联蜷皮驳荦。悬厓倒挂蛟龙僵，干云直上雷风作。

仲圭死，石田生，后先意匠同经营。想拈秃笔快一扫，势与碣石争峥嵘。

堂堂十八公，冰霜阅雄俊。巍巍石丈人，不缁亦不磷。

两翁抱奇节，结交亦相近。我非米南宫，每见思拜之。

我非陶隐居，听此心自怡。方今大厦连云起，柱础明堂独须此。

纷纷匠石正求材，胡为弃置深山里。胡为弃置深山里。
和大姊时客保定拟共南旋
朱佩兰（清代）

针馀无事对花吟，静听凉蝉噪远林。海燕将归辞旧垒，塞鸿何处报新音。

几番叶响催诗绪，一片砧声捣客心。帘押低垂风正定，笑携棋局到庭阴。
立春前一日同张幼渠出游冒雪回车路遇宋清远留饮
田霢（清代）

淡淡春云气渐和，今朝结伴过城阿。小车共坐张平子，大第还经马伏波。

路转旗亭思画壁，雪埋官舫欲平河。归途恰遇同年友，抖擞寒花倒叵罗。
江中对月
刘长卿（唐代）

空洲夕烟敛，望月秋江里。
历历沙上人，月中孤渡水。
见鹤吟
白玉蟾（宋代）

纸上画仙挂古壁，朝朝暮暮被烟熏。
泥塑钟离木雕木，不见元皇大道君。
近来尘世无丹诀，哑口道人俱不说。
武夷散人不辱仙，只图一日三碗雪。
白鹤白鹤何方来，丹墀绛阙几时开。
空中莫作嘹唳声，片云冷风何快哉。
鹤作鹤时我无耳，鹤振羽时我无眼。
蓬莱只是半步许，一生且做老担板。
舟中追和逊卿早春即事十首
陆文圭（元代）

虎溪何必与禅谈，唯有东离菊味甘。
束带肯为儿辈屈，悠然兴在此山南。
晚舟过临平
吴龙翰（宋代）

烟钟舂起夕阳愁，森森临平春事幽。
惟有风蒲爱吟客，岸边缭乱绾行舟。
浙江晚望
释契嵩（宋代）

暮色看无际，秋空水混天。片帆飞鸟外，新月落潮边。

隔越山形小，吞吴地势偏。几人来往老，早晚渡头船。
予自武昌携二猿归夜闻清啸偶成
岳珂（宋代）

乐天听琵琶，尝赋猿哀鸣。物产无古今，均此浔阳城。

我居庐山趾，日夕游郊坰。步足历幽谷，登山穷绝陉。

经行遍岩岫，未始闻此声。相望三百年，山水同虞衡。

讵可风气殊，乃亦殊所生。矫矫长臂公，相从东归舲。

皎皎白玉面，玄衣吟啸清。线垂黄金衣，诡侍誇异形。

不系李约铁，悲风动南𤃩。不把碧玉环，峡山栖杳冥。

楚宾攀树枝，肠断不堪听。变化倏异涂，更作巴西称。

突兀见眼前，儿童不知名。西轩骤雨过，东牖初月明。

循阶闻夜蛩，有酒仍独倾。忽闻湘水吟，顿觉凄然惊。

吾方笑乐天，为此外物撄。反观还自笑，翁倦非忘情。
贻崔太祝
储光羲（唐代）

天都分礼阁，肃肃临清渠。春山照前屏，高槐荫内除。

惟贤尚廪禄，弟去兄来居。文雅更骧首，风流信有馀。

中年幸从事，乃遇两吹嘘。何以知君子，交情复淡如。
婺女广文官舍旧有五柳萧侍郎德起为教官时取以名堂岁月浸久柳既剪伐名亦更矣周尧夫欲复其旧诗以赞之
王十朋（宋代）

何人栽五柳，雅目自萧公。要使广文舍，长存彭泽风。

名因贤者复，趣与昔人同。留取先生传，他年国史中。
修竹百竿才欣种植佳篇五首旋辱咏歌若无还答
李昉（宋代）

北轩留得无多地，不种闲花种此君。
寒桧老松堪接影，绿杨械杏莫同群。
要添迂叟窗前景，特就山僧院里分。
更侍明年新笋出，亭亭必见势凌云。
画髑髅颂
释宗杲（宋代）

即此形骸，便是其人。
一灵皮袋，皮袋一灵。
兰溪怀人
张善昭（明代）

染将枫叶满江丹，映我桅帆下浙湍。风送潮声来枕上，雁惊客浙转江干。

多情明月同谁羡，满眼江山祇自看。买得兰溪独酌罢，一声江笛数声寒。
凤凰山
钱闻诗（宋代）

凤兮未至德非衰，端为漫山水去迟。
翠竹成阴有新实，与君朝夕看来仪。
渡混同江
蔡松年（宋代）

十年八唤清江渡，江水江花笑我劳。
老境归心质孤月，倦游陈我付惊涛。
两都络绎波神肃，六合清明斗极高。
湖海小臣尸厚禄，梦寻烟雨一渔舠。
绍兴祀神州地祇十六首 太宗位酌献用《化安》。
郊庙朝会歌辞（宋代）

宗德含洪，方祇可儗。辟土开疆，八埏同轨。是用作配，有永无纪。

祼献以享，茂格蕃祉。
晁子西寄诗谢酒，自言其家数有逝者，词意悲
范成大（宋代）

我读晁子诗，十语九慨伤。
长川日夜逝，鬓发空苍浪。
君家出世学，无生亦无亡。
乡谓法幢立，何乃槁木僵
起灭不满笑，古来共揪行。
岂其捏目华，解翳海印光。
我酒愧薄薄，未能暖愁肠。
申以春风芽，一沦万虑忘。
慧刀傥未割，会且掀禅床。
锦里有逢迎，谨避舍盖堂。
居然足音跫，好在故意长。
啁耳念一洗，迟君凤鸣冈。
句
戴复古（宋代）

槎牙老树得春早，摘索好枝如雪攀。
器之喜谈禅纵横迅辩尝摧衲子丛林苦之有诗见赠次其韵
释德洪（宋代）

彭侯惯法战，机锋吸西江。衲子畏面目，望见投矛鏦。

丛林真一害，斯人喧此邦。我虽耐矢石，貌抗心已降。

霜钟但摩挲，岂敢施微撞。时来奋棘髯，剧谈对闲窗。

初见摇心树，久则摧幔幢。遂使浇薄态，琢磨成敦厖。

吾志荷大法，君欲插手扛。从来内外护，刘远名亦双。

斯道久破碎，百孔而千疮。要当共补缀，追配能与庞。
次韵玉清避暑
吴澄（元代）

廛西水北有佳处，五月六月泠泠风。移将上界清净下，岂与尘世热恼同。

若人睡厌黄琉璃，晓梦惊走红守宫。起来忽忽动逸兴，倒指畴昔闲过从。

相邀采真无何境，嗒然熟视谁长雄。谈边了悟蝉蜕壳，区中局促鸟在笼。

杯行笑语各忘倦，西景徐射宝藏东。归来剩带烟霞馥，一眉初月浮高空。

新诗追纪昨游胜，泉思涌出清无穷。善观惭我非季子，世业早已荒寿梦。

况加白雪不易和，欲待他日不匆匆。坐间政尔挥白羽，门外又报来青童。

和篇两地一时至，灿灿星斗罗璇穹。旋温镬汤抽茧绪，陡觉平陆生奇峰。

拟代移文谢幕府，且卷片玉还冰翁。
答程子虚登吴虎臣飞云楼见怀因寄丰干诸子
欧大任（明代）

吴家楼上飞云还，万里罗浮在此间。别后君曾呼白酒，梦中吾此驻青山。

已知慧远新开社，愿学刘伶善闭关。寄与江南故人道，朔风萧飒鬓毛斑。
还举人歌行卷
贯休（唐代）

厚于铁围山上铁，薄似双成仙体缬。蜀机凤雏动蹩躠，

珊瑚枝枝撑著月。王恺家中藏难掘，颜回饥僝愁天雪。

古松直笔雷不折，雪衣女啄蟠桃缺。珮入龙宫步迟迟，

绣帘银殿何参差，即不知骊龙失珠知不知。
雪
潘牥（宋代）

薄暮风吹一片云，可人滕六张吾军。
铺匀世界能平等，补住梅花得十分。
但使一天长玉色，何须双手裂龟纹。
时清果亦多廉叟，委地珠玑若不闻。
菩萨蛮（夏）
刘焘（宋代）

簟纹双映冰肌艳。艳肌冰映双纹簟。窗外竹生风。风生竹外窗。

点红潮醉脸。脸醉潮红点。廊上月昏黄。黄昏月上廊。
秋莲曲
石宝（明代）

西塘菡萏初破红，小舟荡漾东南风。罗裙曳水蘸轻碧，惊起沙头双落鸿。

昨日采莲莲尚好，今朝采莲莲已老。绿房结子空垂垂，翠黛朱颜可长保。

江湖日暮生嫩寒，鸳鸯双飞不过滩。回首女伴各无语，泪洒铜仙承露盘。
自房州归掌口闻杜鹃时杜鹃花盛开
张嵲（宋代）

乱中一任青春去，秪有閒愁作鬓华。日暮风吹古原树，杜鹃啼遍满林花。
荣諲学士按部未还因寄
赵抃（宋代）

欲见遐陬尽乐康，沈黎回即按嘉阳。寻山举屐三峨峻，度岭驱车九折长。

坞柏正宜寒后悦，驿梅多向腊前芳。锦川遨乐春期近，早著鞭来入醉乡。
捣练子·说金翁
侯善渊（元代）

说金翁，论黄婆。自然匹配炼冲和。铸红砂，满鼎多。神光显，照天河。胎光一点出洪波。现三清，上大罗。
庵中晚思
陆游（宋代）

小庵摩腹独彷徉，俗事纷纷有底忙？云影忽生鸦蔽日，雨声不断叶飞霜。
经纶正复惭伊传，杂驳犹能陋汉唐。
卷尽残书窗已晚，笑呼童子换炉香。
送罗秋崖
陆文圭（元代）

宰相昔起富春山，门生四海皆过官。
版书争宝朵云样，题诗便隔纱笼看。
知君相与有瓜葛，绝口不道人所难。
何以不跨龟不从，胡为采芹坐江干。
群号飞来争野茂，三为不足供朝餐。
人生荣悴何足叹，海水会使桑田乾。
当轩人马昔日盛，闭门罗雀今朝半。
群儿瑟缩手不熟，先生落魄库独寒。
范阳城南丹旐归，何人送者车班班。
羊昙独洒西州泪，孟尝空感雍门弹。
老树春残蝴蝶去，沧江岁晚白欧还。
北风吹雪被长准，诗囊酒枝征鞍在。
请君读诗饮症产，归日谢客牢闭半。
世间万事不须间，西湖柳色差可观。
仙巢海棠洞
释道璨（宋代）

领客坐花阴，饮客酌花露。
先生自家春，八荒一牖户。
凄其望前修，一枝阅世故。
鹤车来不来，东风吹日暮。
和清老韵
王炎（宋代）

不作麒麟楦，方知外物轻。
杜门便野处，蹑屐饱山行。
未说穷通乐，宜无宠辱惊。
颓龄宁有几，聊尔憇劳生。
八月七日被命上会稽沿途所历拙於省记为韵语
魏了翁（宋代）

越州官吏出郊迎，骑从香舆舍妙明。
只把一诚将圣孝，尧眉舜目俨墙羹。
与王二十一员外涯游枋口柳溪
孟郊（唐代）

万株古柳根，拏此磷磷溪。野榜多屈曲，仙浔无端倪。

春桃散红多，寒竹含晚凄。晓听忽以异，芳树安能齐。

共疑落镜中，坐泛红景低。水意酒易醒，浪情事非迷。

小儒峭章句，大贤嘉提携。潜窦韵灵瑟，翠崖鸣玉珪。

主人稷卨翁，德茂芝朮畦。凿出幽隐端，气象皆升跻。

曾是清乐抱，逮兹几省溪。宴位席兰草，滥觞惊凫鹥.

灵味荐鲂瓣，金花屑橙齑。江调摆衰俗，洛风远尘泥。

徒言奏狂狷，讵敢忘筌蹄。
谒先祖墓
虞俦（宋代）

欲知吾祖庆源深，山下龟泉色更澄。况有西枢铭志在，吾诗正好刻碑阴。
题宾谷先生赏雨茅屋图
吴鼒（清代）

仕隐事不同，丘壑心自远。芳尘践已旷，故阴别未损。

高馆抗遥扉，虚亭纳近巘。密石拒奔辙，鸣泉赴平阪。

羁禽倦屡栖，野鹤饥自饭。修竹迎夏长，落花感春晚。

但见微雨生，如逢去子返。林合风徐通，云低山半偃。

衔杯悦寂寥，陈诗展诚恳。川途阻洄溯，丹青慰偃蹇。

幽赏谁与言，尚友有嵇阮。
胡广文以直养名堂余举伊川之说问之往反数十
彭龟年（宋代）

以物养物，如水沃木。
推彼有余，益此不足。
惟直与气，如木有根。
本既充盛，枝叶自繁。
气言其形，直言其理。
与生俱生，无彼无此。
云何谓直，养此气耶。
直果外来，气内出耶。
孟氏此言，我知其自。
则以告子，以养外计。
谓直养气，其差则同。
疑其不然，愿启我蒙。
寄题兖州孙大夫绝尘亭二首
陈与义（宋代）

境内纳浩荡，日暮生泬寥。
竹声池边起，欲断还萧萧。
丈人方微吟，万象各动摇。
林间光景异，月出东山椒。
门前谁剥啄，已逝不须邀。
丁亥生日纪事五首
方回（元代）

先君俊誉早飚驰，晚落蛮陬祸事奇。
六十年前生子日，三千里外忆亲时。
霍光擅汉人皆恐，侯景归梁国欲危。
埋骨瘴烟抱冤愤，蓬莱水浅定前知。
一笑山小飞来峰杂咏三首 其一 宿雨岩
张宁（明代）

峨峨苍玉峰，寂寂归云洞。暮雨宿空岩，萧斋伴幽梦。
一萼红·登蓬莱阁有感
周密（宋代）

步深幽。正云黄天淡，雪意未全休。鉴曲寒沙，茂林烟草，俯仰千古悠悠。岁华晚、飘零渐远，谁念我、同载五湖舟？磴古松斜，崖阴苔老，一片清愁。
回首天涯归梦，几魂飞西浦，泪洒东州。故国山川，故园心眼，还似王粲登楼。最负他、秦鬟妆镜，好江山、何事此时游！为唤狂吟老监，共赋消忧。
偈六十三首
释道宁（宋代）

南北东西万万千，赵州待客岂徒然。
莫嫌冷淡无滋味，惯把脂麻一例煎。
雨中夜起时寥志二弟自上海来强志三弟询先七弟自天津来同住农先六弟寓中
陈曾寿（清代）

收身何晚悔应迟，峻坂瓯臾自不知。无泪人间甚滋味，梦亲地下尚婴儿。

苦空法喜孰真幻，无著天亲深护持。不断思量还起坐，悲哉秋气雨来时。
长儿埙多疾遣入大学就医留都逾年次儿堪有丧偶之变伫望南归理家政予过京口遣使问之且促其归
饶与龄（明代）

不见宗文久，深悬子美思。发肤应自爱，经籍又何如。

颜面交魂梦，灯花照手书。鹡鸰飞去急，勿使雁行疏。
彩树歌
陈子昂（唐代）

嘉锦筵珍树兮。
错众彩之氛氲。
状瑶台之微月。
点巫山之朝云。
青春兮不可逢。
况蕙色之增芬。
结芳意而谁赏。
怨绝世之无闻。
红荣碧艳坐看歇。
素华流年不待君。
故吾思昆仑之琪树。
厌桃李之缤纷。
癸未游杭作口号十首因事怀旧杂以俚语不复诠择 其九
俞德邻（宋代）

慈云岭下拜郊台，表里湖山绣画开。十载西风动禾黍，行人休忆翠华来。
赠唐济武 其一
冯溥（清代）

折槛焚鱼句独工，参祥学道迹双融。闲来几捆牛腰卷，醉后千村驴背风。

小过旧知惟砚北，同人新兴在江东。即今握手春明里，不拟人间问转蓬。
别胡逸
姚合（唐代）

记得春闱同席试，逡巡何啻十年馀。

今日相逢又相送，予乘五马子单车。
江湖集壬午初秋赠写真陈生
杨万里（宋代）

居士一丘壑，深衣折角巾。
谁曾令子见，忽漫写吾真。
更不游方外，於何顿若人。
呼见一笑看，下笔可能亲。
访邹满字溪上
顾梦游（明代）

言寻居士家，薄暮清溪道。
荒原鸟独飞，寒木云相抱。
入室闻疏钟，开门见秋潦。
落叶坐来多，清风时一扫。
渡江书所见四首 其四 野菊
郝经（元代）

乾坤入消数，万物呈晚节。秋晏菊始华，荒丛翳林樾。

野迥幽姿菊，冈断寒艳接。丝虫罥青苞，啼螀抱枯叶。

瀼露积玉华，层层拥金屑。我欲摘以杯，饮之濯中热。

霜栽郁高标，胡与荒秽列。嗟尔夷惠俦，玉质难变灭。

不谓无人看，便使幽香歇。安得老瓦盆？坐对浇古月。
题画卷六言
周密（宋代）

岚翠山藏野寺，夕阳舟倚汀沙。一段三湘晚色，白云深处谁家。
昼梦觉作
吴与弼（明代）

冥冥细雨滞行装，且复高眠向北窗。识得静中滋味别，始知禅客最为忙。
馀干旅舍
刘长卿（唐代）

摇落暮天迥，青枫霜叶稀。
孤城向水闭，独鸟背人飞。
渡口月初上，邻家渔未归。
乡心正欲绝，何处捣寒衣。
句
宋太宗（宋代）

时向玉堂寻旧迹，八花砖上日空长。
岘山
黄通（宋代）

仙翁移守明年春，□书小子中自论。□嗟羊公不血食，乃表乞庙于山樊。

因复为山发风咏，辞气浩浩涵胚浑。又不柬弃贱且鄙，似欲瓴甋联玙璠。

捧诗那能测崖岸，但觉俗骨销沈昏。师丈之命重违辟，手摩空腹强忍言。

召伯听讼棠树下，后人思伯树不残。羊公游处岘山首，后人见山即汍澜。

或者怪之辄致诘，厥□何惠施元元。答云贤者岂徒尔，其事虽远迹可根。

昔者郏鄏鼎既□，三姓窃出窥中原。野鬼狂神盗社稷，渴龙饥虎摇乾坤。

于时生灵乃何物，蛇豕口吻恣吐吞。丁黄那复顾邦土，荒城白昼啼幽冤。

□石未安晋已夺，晋□将至汉之濆。公来有意补膏血，宁重黔首轻儿孙。

朝问疾苦历万室，莫复逋逃开四门。众化以术公以道，人伏以威公以恩。

□□□时用□□，使民□戴如□□。不然楚山尽奇秀，岂将怀□□□村。

山旧有亭亭有碑，碑前□见堕泪痕。独使庭坚忽不祀，可□今古多朱轓。

仙翁下车郡即治，旋日鞭马城南奔。踟蹰山头念往事，言不轻发心暗扪。

吾州祠宇数十百，何功何惠牲牢飧。而令公作若敖鬼，嗟我庸敢誇雄藩。

玉书寻许□祀典，庶令贤者终天存。士民欢笑□□诏，□□日□新宫垣。

梁国入吴毁淫祠，泰伯子胥方独尊。南阳守睦祠子陵，浙东薄俗渐已敦。

仙翁还作叔子庙，汉南又开风教源。诚令身在名灭者，放目仰视惭英魂。

凤林古景绝无尽，未算水木兼兰荪。山前游骑试思否，此山不直供翠樽。
送杨遂初赴选
皎然（唐代）

秋风吹别袂，客思在长安。若得临觞醉，何须减瑟弹。

秉心凌竹柏，仗信越波澜。春会文昌府，思君每北看。
送叶士岩二首 其一
刘克庄（宋代）

曾约还辕访爵罗，几回扫榻伫经过。待先生敬虽如此，与老人期柰后何。

走马看花消许急，杀鸡为黍误侬多。吴中故旧还相问，一臂偏枯两鬓皤。
水龙吟 落梅
吴存（元代）

无端梦醉西湖，杨花扑帐春云热。朝来问讯，墙阴玉树，霏霏香屑。

黏竹如斑，点衣如睡，穿帘如蝶。甚儿童惊怪，东风几日，销不尽，苍苔雪。

莫恨玉妃浑老，半面妆风流仍绝。多情应有，洛滨解佩，江中捐玦。

销得几番，荒烟疏雨，冷云残月。倩何人报与广平，渠不解心如铁。
次韵朱知裁少卿见贻二首 其二
曾惇（宋代）

少陵卧穷巷，作诗叹秋雨。坐令马群空，真欲洗万古。

乃知笔有神，宁复惭思阻。此翁已仙去，上界足官府。

下视五浊世，正自一尘聚。后学如秋蝉，聒耳了无取。

月卿折槛后，传家有仪矩。织成锦绣段，宫商寄鸣杼。

追还正始音，雅颂继皇武。即今风骚将，仅可一二数。

岂伊尘滓人，得此百世士。心源忽湛然，对面识诸祖。

何待登妙高，历险叹踽踽。便可咤善才，室中闻密语。
谒金门（和勿斋韵）
吴文英（宋代）

鸡唱晚。斜照西窗白暖。一沈午酲幽梦远。素衾春絮软。

紫燕红楼歌断。锦瑟华年一箭。偷果风流输曼倩。昼际生绣线。
泛湖
释绍嵩（宋代）

久客欣无事，扶衰上野航。
乃云覆阴谷，初日放晨光。
杨柳千寻色，荷花一路香。
西湖天下胜，谁与共平章。
晓过丹阳县五首
杨万里（宋代）

朝来稍敢出船门，霜熟依然冷逼人。
刮地风来何处避，可怜岸筱猛回身。
文宣王及其弟子赞
宋高宗（宋代）

任城建伯，其表曰选。
淑问雅驰，才华清远。
竞辰力行，爱日黾勉。
孔教崇崇，令绪显显。
次韵谭仲修同年古意 其一
孙德祖（清代）

乍可种合欢，不愿采将离。与君缠绵意，续续春蚕丝。

欲妆妆镜黯，天涯一何远。陌上花乱飞，君归一何缓。

去日复来日，自怜容鬓非。知君心不改，犹著去时衣。

阿侯如妾长，君来应不识。宛转文锦襦，是妾机中织。
酬孔纯老送海错三首
王之道（宋代）

海错东来自四明，感君怜我故分珍。
拜嘉何必须豪饮，大嚼姑从得句新。
偈颂一百二十三首
释崇岳（宋代）

一方一所，丛林保社。
或废或兴，截铁斩钉。
推倒嘉州大像，扶起迦叶师史，
管取曹源一派清。
安乐窝铭
邵雍（宋代）

安莫安于王政平，乐莫乐于年谷登。
王政不平年不登，窝中何由得康宁。
送澹崖师归隐华封山
成鹫（清代）

大人之患不识时，小人之患好为师。天花乱坠黦泥土，野干自谓师子儿。

江河日下失砥柱，慧命不绝如悬丝。老僧老眼看一过，忍笑不住长歔欷。

休歔欷，眼前所见类如此，澹崖智者独不尔。手持鈯斧出华林，入门敲出南樵髓。

南樵老人道眼高，识尽龙头与蛇尾。肋下三拳𡎺处亲，转怒回瞋作欢喜。

相呼相唤别华封，踏上黄山万念空。九夏安居忙不彻，故山归去卖松风。

松风到处无人买，持赠鹅潭潭上翁。莫草次，且从容。

酬君一柄锄云镬，耕遍千峰还万峰。
雨夜南堂独坐
陆游（宋代）

老夫眼暗牙齿疏，七十未满六十余。
故人欲尽谁与娱？独坐默诵小年书。
北风日夜吹雨急，空村泥深屋茆湿。
凤皇览德乃下集，可怜飞萤常熠熠！
送昌黎先生归秦亭
文彦博（宋代）

独驾轻鸿返故园，冠霞曾醉锦江烟。五图金记何年授，九籥丹经几处传。

晓别阆州飞玉斝，暮登秦岭挹红泉。椒庭他日重相见，应许壶中看列仙。
虏行移以盱眙为肝胎
许及之（宋代）

华风虽染不知裁，将底论思献纳来。杕杜昔曾闻杖社，盱眙今却见肝胎。
答黎教授
林昉（宋代）

泼翁浮醅新酿熟，得霜寒菊始开齐。
养丹道士颜如玉，爱酒山翁醉似泥。
不惜蕊从蜂采去，尚余香有蝶来栖。
莫嫌学舍宫闲冷，犹得芳樽此共攜。
共坐栏边日欲斜，更将金蕊泛流霞。
欲知却老延龄药，百草枯时始见花。
丙寅春帖子 其三
弘历（清代）

七日为人七日春，宜春綵胜总宜人。鳞塍积润欣三白，脆甲浮香号五辛。
下洞
丘葵（宋代）

天香亭下影婆娑，四畔高林结绿萝。
云外飞仙不曾见，唯应翠树阅人多。
华山庆云见
佚名（唐代）

圣主祠名岳，高风发庆云。金柯初缭绕，玉叶渐氛氲。

气色含珠日，光明吐翠雰。依稀来鹤态，仿佛列仙群。

万树流光影，千潭写锦文。苍生忻有望，祥瑞在吾君。
落花诗和韵
蒋延鋐（清代）

王孙何事不重游，零落秾华略似秋。燕蹴恰逢沾舞袖，风扶犹欲上歌楼。

今生约已东皇判，未了缘从夕照留。色相由来总无著，有生只合住丹丘。
送杨少府赴选
李白（唐代）

大国置衡镜，准平天地心。
群贤无邪人，朗鉴穷情深。
吾君咏南风，衮冕弹鸣琴。
时泰多美士，京国会缨簪。
山苗落涧底，幽松出高岑。
夫子有盛才，主司得球琳。
流水非郑曲，前行遇知音。
衣工剪绮绣，一误伤千金。
何惜刀尺馀，不裁寒女衾。
我非弹冠者，感别但开襟。
空谷无白驹，贤人岂悲吟。
大道安弃物，时来或招寻。
尔见山吏部，当应无陆沉。
西江月·花下春光正好
佚名（宋代）

花下春光正好，柳边春色才多。雨声日夜长沧波。暗地芳心滴破。拍拍浪飞白雪，冥冥山点青螺。汀兰岸芷有情麽。还惜江城春过。
印维那请自赞
释广闻（宋代）

眼看东南，意在西北。毗卢印倒用，辊动古井蓬尘。

兴化棒不施，撒下青天雨雹。腾身一掷，而抹过万仞龙门。

掉臂径去，而何有连云栈阁。祖师心印谁是亲传，麟兮龙兮峥嵘头角。
浣溪沙·新年夜坐
万树（清代）

猿和风声落槛边。鼠窥人影过灯前。乱书翻尽不成眠。
夜夜夜深愁永夜，年年年节惜华年。可堪身滞海南天。
送从兄别驾归蜀
许浑（唐代）

闻与湘南令，童年侍玉墀。家留秦塞曲，官谪瘴溪湄。

道直奸臣屏，冤深圣主知。逝川东去疾，霈泽北来迟。

青汉龙髯绝，苍岑马鬣移。风凄闻笛处，月惨罢琴时。

客路黄公庙，乡关白帝祠。已称鹦鹉赋，宁诵鶺鴒诗。

远道书难达，长亭酒莫持。当凭蜀江水，万里寄相思。
和程太卿雨中登物华楼
杨杰（宋代）

泽国连朝雨，春山半夜雷。登楼寒食近，隔岸画屏开。

沙鸟飞还止，渔舟去复来。年年南浦草，相伴绿波回。
上周少保
刘过（宋代）

早被儒冠误，衣稀老更侵。
科名数行泪，岐路一生心。
自惜亡猿木，谁怜跃治金。
使无钟鼎志，何地可山林。
刘伶荷锸
胡奎（元代）

先生自是醉乡侯，傲睨乾坤隘九州。万古青山埋不得，生前只合葬糟丘。
昼眠呈梦锡
孔平仲（宋代）

百忙之际一闲身，更有高眠可诧君。
春入四支浓似酒，风吹孤梦乱如云。
诸生弦诵何妨静，满席图书不废勤。
向晚欠伸徐出户，落花帘外自纷纷。
送陈敬甫
姜夔（宋代）

十年所闻溢吾耳，去年诵君书一纸。
古人三语得奇士，况此磊落数百字。
相逢千财万壑里，有客如君请兄事。
才高自古人所忌，认缟不售反惊世，
好诗取客如券契。我无三者犹至是，
如君之贫不可避。如君之贫不可避，
呼舟径渡寒潮外。
希深所居官舍新得相府蔬圃以广西园
梅尧臣（宋代）

楚相拔葵後，萧条三亩余。
烟畦偶连畛，蕙圃得增墟。
便欲开春沼，何妨薙野蔬。
始添台榭美，况近子云居。
味梅歌
张弼（明代）

紫阳先生百世豪，作易本义穷丝毫。梦寐周文见康节，天地心髓难容逃。

遗韵流风在闽建，后学探求如对面。建宁城中我老彭，心如朝阳眼如电。

味易膏腴却味梅，梅花消息易中来。风霜摧改万物息，天地巳复生蓓蕾。

葩含萼裹春都具，雪涧冰崖是何处。忽然绽破一两椒，总领杏桃千万树。

乃知一画微阳新，三十六宫都是春。小无内兮大无外，孰能越此天地仁。

老彭味梅乃如此，岂云甘苦酸辛耳。水曹何郎起山林，玩物适情在至理。

沈吟紫阳和梅篇，清馨齿颊欲流涎。开门正与东风会，一轮皓月当青天。
乳滩
范成大（宋代）

清溪可怖亦可喜，造化于人真虐戏。
轰雷卷雪鬓成丝，一掷平生来此试。
险绝无双是乳滩，舟如滚石下高山。
画楼正倚黄昏雨，岂识江间行路难！
和陶弼思柳亭韵
韦旻（宋代）

白云叆叆结相缘，半夜镆锵舞醉仙。
五百年来得书记，罗洪溪畔浴沂年。
题智宝院
胡珵（宋代）

六代烟尘息，千年象教尊。
衣冠悲故里，聚落见荒村。
和周霁海吴镇抚诗就呈李伯传明府
郭钰（元代）

牛斗秋高剑气横，几人马上取功名。扇挥白羽临风迥，甲锁黄功射日明。

贾诩自期能料敌，山涛谁谓不知兵。官军蓄锐何时发，久厌城头鼓角声。
次韵许簿游响潭回
毛滂（宋代）

一派飞泉湿岭云，岩花娟好尚余春。
黄紬病惰谁如我，碧玉寒清自照人。
山水窟中为俗吏，簿书丛里得诗邻。
一篇宠寄高难和，万卷端知笔有神。
王唯贤东里草堂
成廷圭（元代）

平安一桥吾旧游，君屋乃在桥东头。晚山得月更宜酒，春水到门还放舟。

太守诗成写素壁，老夫兴发思沧洲。淮南丛桂不得往，抚卷因之生远愁。
句
黄子实（宋代）

旅梦难安枕，村酤不满瓶。
上巳日与诸公游大同雷公山
刘溥（明代）

群公佳会属芳辰，自笑游人是远人。
花下共拚今日醉，江南又远一年春。
云山满眼伤前事，风雨何时洗战尘。
回首断沟横古道，不胜悲愤欲沾巾。
随堤口占呈李公实郎中
卷刚中（宋代）

十年堤上草青青，今日重来春梦惊。
载路壶浆皆再造，向人榆柳若生平。
渐看英荡传声教，永愿银河洗甲兵。
邓禹车前略无事，幕中棋局夜灯明。
追和李白秋浦歌十七首 其十四
郭祥正（宋代）

老谢夺秋景，横卷披云烟。寓目不知远，何须家辋川。
在告暂憩小金山 其四
戚继光（明代）

戢羽樊笼四十年，水滨亦有白鸥天。君恩自是优功狗，世事浑如看纸鸢！

恋客青山随处有，向人明月为谁怜？杖藜徙倚蕉窗下，几度从容检内篇。
闰老求席因以戏之
饶节（宋代）

百丈曾于堂上卷，赵州只向日中铺。赠师七尺高低具，尚打当年鼓笛无。
西江月
周紫芝（宋代）

画幕灯前细雨，垂莲盏里清歌。玉纤持板隔香罗。不放行云飞过。

今夜尘生洛浦，明朝雨在巫山。羞蛾且莫斗弯环。不似司空见惯。
第一百九十八
文天祥（宋代）

渔阳豪侠地，北里富熏天。
快马金缠辔，但遇新少年。
多病
李吕（宋代）

守静偏多病，争先素不能。
材非经世具，分合出家僧。
利路防深穽，穷居任曲肱。
息交休扰扰，藏拙要儚儚。
三衢道中
曾几（宋代）

梅子黄时日日晴，小溪泛尽却山行。
绿阴不减来时路，添得黄鹂四五声。
寓居六咏
苏辙（宋代）

大鸡如人立，小鸡三寸长。
造物均付予，危冠两昂藏。
出栏风易倒，依草枯不僵。
後庭花草盛，怜汝计兴亡。
怀旧二首
刘克庄（宋代）

盛名岂敢侪三俊，痛饮犹堪入八仙。
屈指淳熙遗老少，到头元佑几人全。
松为明误夭千岁，薰与莸并臭十年。
立传臣僚宜自爱，追怀此语一恓然。
秀华续咏 其二十五 婉儿
黄金石（清代）

入宫久已擅才名，楼上争传月旦评。明月夜珠饶赏识，当年沈宋是门生。
山中送友人归途已长触物有叹
邝露（明代）

劳劳为客倦，日日送人归。芳草雨中碧，杨花愁处飞。

农夫戒春及，老少咸相依。谁能去乡井，终负越山薇。
寄昙晦二首
李处权（宋代）

道无南北本同流，远赴丛林非所求。
到底此生俱扰扰，从前何事不悠悠。
撞钟击鼓千人饭，戴角披毛万劫休。
蚤晚相从岩下寺，对床清话雨飕飕。
榴花
武衍（宋代）

蹙蹙生红露滴珠，薰风涼幌晓妆初。
折来戴杂频拈看，应讶罗裙色不如。
和孙廷平坦嵩山十首·云际钟
韩维（宋代）

层云冒诸岭，迢迢起何处。
稍与暝烟沉，还随晚风度。
声绝人倚楼，东风月才吐。
寄苏州张六
刘敞（宋代）

西风入帘幕，游子念江湖。丹橘垂珠实，肥鱼荐玉腴。

他时肯招隐，快意欲乘桴。物色烦相候，佯狂兴不无。
玉局洞石恪画仙人四壁
喻汝砺（宋代）

真人何年下紫清，目睛飘堕如流星。至今玉洞通窈冥，萧然紫室之威灵。

杖履而来六月望，赤旱裂石风凄冷。屹然四壁呀欲动，神怪夭矫目丧睛。

道与之貌非丹青，驭风而行谁使令。云飞电掣集帝所，超然得意皆天人。

异哉石子伟丈夫，胸中磊磊怪所储。玄圃之山帝所居，子游其间堕双凫。

不然安知天上有此乐，秃笔一扫凌方壶。细看毛骨分锱铢，伟形杰状人人殊。

古来列真谁所摹，前称关同后张图。近之豪者郭忠恕，落笔拂戾如奔诸。

两公轶荡不拘束，笔力磊砢相劘扶。我来凭栏聊一呼，随翁联轩上清都。
曾舜征令长洲有古循吏声实而台抨当调作此送之
王世贞（明代）

伊余窜草莽，忽忽末景驰。闾井有公言，贤令将解龟。

忠恕佩家训，三省日孜孜。云何贝锦繁，致此投杼疑。

圆魄丽中霄，纤云来翳之。回光或不瞩，真体乃无亏。

膏雨乘春布，沮洳称不宜。宁为流潦故，悔此天泽施。

即墨非吾恨，中牟竟而师。追愆内逾密，委运外自夷。

但使素丝存，宁受墨子悲。勿以黄绶屈，遽咏陶生辞。

泰二苟朋亡，知当未遐遗。赠子幽谷兰，一佩三纫之。

清芬幸无故，行当被条飔。
挽林法曹实甫二首
刘克庄（宋代）

老学多推谊，诸公孰荐雄。
却行吾日暮，渴睡汝冬烘。
宰木经春雨，园花逐晓风。
寝门哀未尽，寓在薤歌中。
拟寒山拾得二十首
王安石（宋代）

有一即有二，有三即有四。
一二三四五，有亦何妨事。
如火能烧手，要须方便智。
若未解传薪，何须学钻燧。
重归江南
许棠（唐代）

无成归故里，不似在他乡。岁月逐流水，山川空夕阳。

回潮迷古渡，迸竹过邻墙。耆旧休存省，胡为止泪行。
石梁
罗适（宋代）

飞瀑断岩路，天然石似梁。始知融结日，便作圣贤乡。

水静鱼龙乐，山灵草木香。茶花本馀事，留迹示诸方。
次韵子瞻和渊明饮酒二十首
苏辙（宋代）

去年旅都城，三月不求宅。
彼哉安知我，争静习礼迹。
三已竟无怨，心伏鸷鸟百。
无私心如丹，经患发先白。
功名已不求，余事复何惜。
自铅山迂路至吴园
李纲（宋代）

迂路入江南，寒烟锁翠岚。清晨游石井，薄暮宿了岩。

月冷不成梦，鸡号还整骖。吴园才数舍，去去指龙潭。
有客从伯父大夫
晁说之（宋代）

兰菊不易糗，孔鸾难与仪。春事漫婵媛，焚香读楚辞。

北斗仰欲漫，南征俯自悲。胡为不痛饮，未肯歠其醨。

君之门九重，举世莫余知。世父误见赏，中情自有奇。

更愿媒美蓉，远举骖白螭。
谢东城练尉
郭祥正（宋代）

我闻武夷山，乃是神仙府。灵丹插峭壁，异骨留深坞。

有时风高月色静，天乐琤淙散天宇。飘飘秀气钟为人，往往声名迈前古。

练君头角杰然奇，少年折桂登云梯。陆机才华恨羞涩，相如词调惭支离。

青衫一命东城尉，能使斯民歌恺悌。鸾凤肯与鸡鹜争，万里云霄终自致。

东城烟水秋茫茫，览古高吟应断肠。白蛇血溅赤龙剑，八千子弟同时亡。

而今战处无青草，庙门斜掩狐狸老。群巫请雨摇镮刀，滴沥椒浆荐蘋藻。

力拔山兮安在哉，丹青壁画空尘埃。因君吟想不能已，孤雁一声山月颓。
元应善利真人祠 其四
唐仲友（宋代）

帝念下土民，山川分百灵。命汝右弼君，秘宇开金庭。

阖辟阴阳机，五岳趋朝缨。暇日帝汝思，时时来玉京。
早至湖心小园
蔡幼学（宋代）

凉月在木末，我行出林坰。
林坰何所事，爱此朝气清。
池荇浥风露，洒洒醉梦醒。
来离俯清泚，相照脸色頳。
悠然到瓜田，钩蔓亦轩腾。
万物咸得宜，吾生亦何营。
会魏夫人席上命小鬟妙舞曲终求诗于予以飞雪满群山为韵作五绝 其五
朱淑真（宋代）

烛花影里粉姿闲，一点愁侵两点山。不怕带他飞燕妒，无言相逐省弓弯。
诉衷情
欧阳修（宋代）

离怀酒病两忡忡。欹枕梦无踪。可怜有人今夜，胆小怯房空。

杨柳绿，杏梢红。负春风。迢迢别恨，脉脉归心，付与征鸿。
金陵杂兴二百首
苏泂（宋代）

忆杀仙人白仲都，江边遗迹尚楼居。
骖鸾翳凤如容我，拜作先师定肯无。
丹丘
李商隐（唐代）

青女丁宁结夜霜，羲和辛苦送朝阳。

丹丘万里无消息，几对梧桐忆凤凰。
谷口散暑
范梈（元代）

谷口月未上，渔火出横塘。门前面稻畦，蛙黾杂风篁。

童丱弄山墅，今兹白发长。新归稍结构，日徯江海凉。

琴书散衡宇，药物布满床。谢告未缘衰，以疾不得将。

维时仲夏半，织女当西堂。常恐梧树落，莎鸡戒衣裳。

平生荷耒志，经岁失丰穰。此行庶无负，海内膺时康。
醉蓬莱（寿司马大监生日）
赵善括（宋代）

正百花堂下，山雨楼前，粲然梅柳。和气回春，滟一尊芳酒。桂子兰孙，凤歌鸾舞，介我公眉寿。天上遐龄，人间独乐，古来稀有。

壮日题桥，儿时击瓮，名遂功成，自然长久。琳馆偷闲，约赤城为友。紫诏重颁，黄扉稳步，好试调羹手。九世鸡窠，千秋麟阁，玉颜依旧。
逍遥咏 其十
赵炅（宋代）

混沌初分后，阴阳辨浊清。三才皆备位，万物有长生。

罔象精通感，淳和道可明。但求方寸是，剖判应非轻。
宁宗郊前朝献景灵宫二十四首 再盥洗用《乾安》。
郊庙朝会歌辞（宋代）

觞澹初勺，礼戒重盥。假庙以萃，取象于观。清明外畅，精肃中贯。

我仪图之，三灵攸赞。
于塞北春日思归
陈子良（唐代）

我家吴会青山远，他乡关塞白云深。为许羁愁长下泪，

那堪春色更伤心。惊鸟屡飞恒失侣，落花一去不归林。

如何此日嗟迟暮，悲来还作白头吟。
赠郑十八贲（云安令）
杜甫（唐代）

温温士君子，令我怀抱尽。灵芝冠众芳，安得阙亲近。

遭乱意不冠，窜身迹非隐。细人尚姑息，吾子色愈谨。

高怀见物理，识者安肯哂。卑飞欲何待，捷径应未忍。

示我百篇文，诗家一标准。羁离交屈宋，牢落值颜闵。

水陆迷畏途，药饵驻修轸。古人日以远，青史字不泯。

步趾咏唐虞，追随饭葵堇。数杯资好事，异味烦县尹。

心虽在朝谒，力与愿矛盾。抱病排金门，衰容岂为敏。
续十虫吟４
舒岳祥（宋代）

虫有齧菊羊，齧脑脑则死。
不谓食且尽，细察理不尔。
微躯细於食，玄甲而利嘴。
顶上一粟红，鲜明大如虮。
方当四五月，苗盛新怒起。
上下截其茎，於中寄生子。
脑瘁子乃哉，分枝从此始。
种菊须摘脑，不摘分披靡。
理有捐而益，未用分愠喜。
钱塘教授宅饭眠斋次其韵
李之仪（宋代）

饥时齧饭困时眠，任运腾腾信自然。岂谓故人投此况，先来佳处作閒仙。

寓怀何必开三径，得句胜如食万钱。只恐里门惊内史，不容同占好山川。
柳州寄京中亲故
柳宗元（唐代）

林邑山连瘴海秋，牂牁水向郡前流。

劳君远问龙城地，正北三千到锦州。
行琼儋间肩舆坐睡梦中得句云千山动鳞甲万谷
苏轼（宋代）

四州环一岛，百洞蟠其中。
我行西北隅，如度月半弓。
登高望中原，但见积水空。
此生当安归，四顾真途穷。
眇观大瀛海，坐咏谈天翁。
茫茫太仓中，一米谁雌雄。
幽怀忽破散，永啸来天风。
千山动鳞甲，万谷酣笙钟。
安知非群仙，钧天宴未终。
喜我归有期，举酒属青童。
急雨岂无意，催诗走群龙。
梦云忽变色，笑电亦改容。
应怪东坡老，颜衰语徒工。
久矣此妙声，不闻蓬莱宫。
江畔寻花偶成（二首）
杨基（明代）

偶随流水到花边，便觉心清似昔年。
春色自来皆梦里，人生何必尽樽前。
平原席上三千客，金谷园中百万钱。
俯仰繁华竟陈迹，野花啼鸟谩留连。
送路少府使东京便应制举
刘长卿（唐代）

故人西奉使，胡骑正纷纷。旧国无来信，春江独送君。

五言凌白雪，六翮向青云。谁念沧洲吏，忘机鸥鸟群。
观捕黄雀
戴复古（宋代）

披绵争啄晚禾秋，决起森然网扼喉。
一饱等闲输性命，知机万不及沙鸥。
雨坐遣心
李彭（宋代）

孟夏始三气，暑还自何乡。稍稍切肌骨，病著径卧床。

云从瓯峰来，将雨送微凉。容与过朝市，殷勤洒林塘。

幽窗多僧气，颇带山茶香。缥思随归云，冉冉列禅房。

此物方料理，阴崖容伏藏。火老恐愈浊，熏煮犹未央。

会当笺山灵，时来呵不祥。
访张鉴秀才兄弟
吕本中（宋代）

眼看霍霍万钱食，便就匆匆五鼎烹。何似张侯五兄弟，闭门相对饱芹羹。
梅花绝句
陆游（宋代）

蜀王小苑旧池台，江北江南万树梅。
只怪朝来歌吹闹，园官已报五分开。
哭子十首 其七
元稹（唐代）

往年鬓已同潘岳，垂老年教作邓攸。烦恼数中除一事，自兹无复子孙忧。
寄何子楚
王洋（宋代）

江如净练山如幕，人道老何得真乐。
寒温语后再拜前，每得书来话寂寞。
米监细碎百虑宽，自昔仁贤学道难。
诗书可乐卷胸臆，啼号不救如饥寒。
去年嘉兴租不足，今年山田米炊玉。
稍须酒肉疗枯肠，雪老凌霜不从欲。
丈夫功名无后先，请翁拭眼看前贤。
西湖处士竦吟骨，饥乞僧饭纾长年。
香山居士箕尾客，东坡老子金銮仙。
生前千骑不招买，身后一盏同寒泉。
我意何翁亦如此，高人不饮无钱水。
忍饥彻老守清臞，它年配食赤松子。
昂昂千里驹
李昭玘（宋代）

昂昂千里驹，逸气吞九区。东驰越夕兔，西走穷朝乌。

关山一息过，踯躅疑有无。快哉穆天子，远驾周四隅。

嘶声想云海，弄影有天衢。昆丘距赤水，度足才须臾。

眷言刍粟恩，岂敢论形躯。雄心忽摧顿，倦步成踌躇。

日暮路途远，天寒毛鬣疏。此时垂耳心，可复轻疲驽。
郢州赠王八使君
白居易（唐代）

昔是诗狂客，今为酒病夫。
强吟翻怅望，纵醉不欢娱。
鬓发三分白，交亲一半无。
郢城君莫厌，犹校近京都。
玉女摇仙佩
晁端礼（宋代）

宫梅弄粉，御柳摇金，又喜皇州春早。盛世生贤，真仙应运，当日来从三岛。车马喧青晓。看千钟赐饮，中人传诏。最好是、芝兰并砌，鸣珮腰金，彩衣相照。炉烟袅。高堂半卷珠帘，神仙缥缈。

须信槐庭荫美，凤沼波澄，屈指十年三到。九叙重歌，元圭再锡，已把成功来告。四海瞻仪表。庆君臣会集，诗符天保。况自有、仙风道骨，玉函金篆，阴功须报。方知道。八千岁月椿难老。
又代孔明哭先主
李山甫（唐代）

鲸鬣翻腾四海波，始将天意用干戈。尽驱神鬼随鞭策，

全罩英雄入网罗。提剑尚残吴郡国，垂衣犹欠魏山河。

鼎湖无路追仙驾，空使群臣泣血多。
和黄山谷琼芝诗韵
易祓（宋代）

千岁蟾蜍犹得仙，百年枸杞足延命。
也须点铁自成金，未信磨砖能作镜。
杜位宅守岁
杜甫（唐代）

守岁阿戎家，椒盘已颂花。
盍簪喧枥马，列炬散林鸦。
四十明朝过，飞腾暮景斜。
谁能更拘束，烂醉是生涯。
葛岭怀古
陈鸿寿（清代）

明月香风十二楼，平章湖上恣句留。半间未许神仙占，后乐何知将士忧。

蟋蟀声骄蘋草捷，鬼车啼断木棉秋。福华编就看如梦，流水桃花为尔愁。
慰林羽仲
王醇（明代）

几日摇乡思，孤灯梦海涯。
久离惊得信，垂老哭无家。
暗恨烦支骨，余心冷到花。
黄昏邻寺树，未敢听慈鸦。
湖山九首 其二
陆游（宋代）

湖上多甘井，硙泉尤得名。何时枕白石，静听辘轳声。
自砭
范纯仁（宋代）

人有好胜心，当以善胜恶。岂宜执人我，与彼较彊弱。

所得无毫釐，所失已山岳。事过徒自悔，驷马追不却。

况临衰暮年，事尤资审度。如人行远道，日暮将憩泊。

遵途益须慎，勿使趣向错。逆境是吾师，苦口多良药。

岂止人难欺，将为鬼所噱。有病在速治，姑以自砭灼。
宿迁道中
姚元之（清代）

栗烈岁云暮，我行徐楚间。日落淮阴市，风生芒碣山。

鸟边白雪下，天末野鸥间。一倍伤行旅，孤云犹往还。
登清源山和蔡虚斋先生韵
陈梦雷（清代）

揽胜同登万仞颠，凌风遥望海门天。千家村郭群峰绕，一片飞云远树牵。

古寺僧还除藓径，空山客到觅清泉。东南战气今应息，诗酒何妨庆有年。
偶作寄李良甫 其二
仇远（元代）

山中有云难寄君，庭下鸣蛙殊聒人。他时寻我江湖上，不是玄真即季真。
寄题张伯子兑园
王世贞（明代）

春至三河阴，百卉皆悦怿。主人何为者，席花读周易。

毋为閟其口，相与成丽泽。
中秋月
方干（唐代）

凉霄烟霭外，三五玉蟾秋。
列野星辰正，当空鬼魅愁。
泉澄寒魄莹，露滴冷光浮。
未折青青桂，吟看不忍休。
寄方逢原
孔平仲（宋代）

我行求友要渐磨，石确金坚所得多。夕倦未眠排奕势，力穷犹战敌诗魔。

鬼神福善安无窘，君相知名直靡佗。匕箸借前陈策画，一朝登用即巍峨。
送别杨弼卿茂才
彭玉麟（清代）

《阳关》唱罢暮鸦飞，万里江天夕照微。双桨划开湘水绿，岳云满载一船归。
次韵李明府上事初谒登源庙用苏黄门韵见示
汪晫（宋代）

缓引前诃度岭巅，真祠犹镇旧山川。
县知幽德如存日，更有孤山合老天。
双炷炉香祈一稔，两诗题咏播千年。
民安善政神应喜，桑荫儿童犊背眠。
和宣甫叔读白傅丁相诗集
苏颂（宋代）

二公清尚固难偕，迁谪襟怀亦洞开。
得志已观邪与正，寓言宁洞福兼灾。
恬然委顺诚高识，展矣文华信雅才。
珍重佳篇堪继美，咏歌中遣待时来。
莆田杂诗二十首 其十三
刘弇（宋代）

直东无际海，万水自朝宗。沃日才分爝，浮天亦荡胸。

吐吞何楚越，冗长到鱼龙。好在乘桴客，吾安议适从。
五言赠秀才诗
嵇康（魏晋）

双鸾匿景曜。戢翼太山崖。抗首漱朝露。晞阳振羽仪。长鸣戏云漱。时下息兰池。自谓绝尘埃。终始永不亏。何意世多艰。虞人来我维。
云网塞四区。高罗正参差。奋迅势不便。六翮无所施。隐姿就长缨。卒为时所羁。单雄翩独逝。哀吟伤生离。徘徊恋俦侣。慷慨高山陂。
鸟尽良弓藏。谋极身必危。吉凶虽在己。世路多崄巇。安得反初服。抱玉宝六奇。逍遥游太清。携手长相随。
小疾治药偶书
陆游（宋代）

御戎虚上策，治疾阙全功。
安得如神禹，常行无事中？
早春寄景仁
司马光（宋代）

叠石溪上春，茅茨卜筑新。
前言如不践，山蝉又笑人。
为冯三峨寿李丈人
郑学醇（明代）

璧月临朱拱，金飙拂翠帘。三秋逢节爽，七帙喜筹添。

天府曾通藉，云林早养恬。仙才原卓荦，耆德愈撝谦。

秫种陶潜酒，车悬郭贺幨。双珠明老蚌，万轴富牙签。

脔脯麟堪擘，如瓜枣已甜。宾筵欢颂祷，五福几人兼。
稚子子兰歌吊番禺君也
黄玠（元代）

滂离于箕风扬沙，滂离于毕雨滂沲。星有好风有好雨，嗟尔明滂可柰何。

抚灵均之遗曲，发浩浩之长歌。岂无椒浆与桂酒，庭前草生萧艾多。

君不闻稚子子兰方得意，三闾大夫沉汨罗。怀王入秦竟作幽忧死，不睹郑袖双青蛾。

读书千载有馀愤，恨无匣中龙泉与太阿。朝朝暮暮阳台下，江水东流空逝波。
题资福院平绿轩二首
陈炳（宋代）

白发流年迅，青春尽日闲。
烟消渔舍出，风约橹声还。
往事空搔首，微官只强颜。
漂零那对此，归梦绕云山。